Afsondering: Skoolvakansies dalk geskrapLeerders aan Laerskool Lynnwood, skryf eksamen. (Foto: Verskaf) Die departement van basiese onderwys oorweeg dit om skoolvakansies vir die res van die jaar af te stel om op te maak vir verlore tyd weens die tydperk van algehele afsondering. Angie Motshekga, minister van basiese onderwys, het Vrydag aan verslaggewers gesê sy vergader volgende week met die kabinet en moet voorstelle aan die hand doen hoe die ontwrigting aan die skooljaar reggestel kan word. Skole is reeds sedert 18 Maart gesluit uit vrees dat die koronavirus by skole kan versprei. “Indien die tyd van algehele afsondering einde April opgehef word, het ons reeds 40 skooldae verloor. Een van die voorstelle waaraan ons werk is dat die Junie- en September-vakansies wegval en die November-eksamen dan in Desember plaasvind. Maar dit is nog glad nie finaal nie.” Sy sê klasse moet so gou as moontlik vir gr. 7’s en gr. 12’s infaseer word. “As die ergste gebeur sal leerders eers in Junie kan teruggaan skool toe, maar ons hoop om al middel April te begin met toetse om te bepaal hoe vêr agter leerders geraak het tydens die verlengde vakansie.” Volgens Motshekga maak die regering nie staat daarop dat leerders toegang het tot die opvoedkundige materiaal wat deur middel van die internet, radio en televisieprogramme aan hulle beskikbaar gestel word nie. “Die oorgrote meerderheid van ons leerders het nie toegang tot hierdie hulpmiddele nie, daarom kan ons nie inligtingstegnologie in ons beplanning gebruik nie. Ons maak daarop staat dat leerders weer kan terugkeer na die klaskamer.”